Lyon-aanvaller steeds soek | Maroela Media
Minstens 13 mense is beseer in die aanval in Lyon in Frankryk. (Foto: Police nationale via Twitter)
Minstens 13 mense is Vrydag beseer in 'n ontploffing in die Franse stad Lyon. Een van die beseerdes is 'n jong kind.
CNN berig 'n nasionale ondersoek na die ontploffing as 'n moontlike daad van terreur is reeds van stapel gestuur.
Die ontploffing het vroegaand in die stad se sentrale sakesentrum, buite 'n bakkery, plaasgevind.
Die Franse polisie het intussen 'n foto op Twitter uitgereik van die vermeende aanvaller en het die publiek gevra om met inligting na vore te kom.
Ondersoekers glo die ontploffing is moontlik veroorsaak deur 'n pakketbom wat spykers bevat het, het 'n woordvoerder van die stadsowerheid aan CNN gesê.
Volgens berigte het die ploftoestel self egter nie ernstige beserings veroorsaak nie en is slagoffers glo meestal deur "stukke metaal en skerwe glas" beseer.
Nicole Belloubet, die Franse minister van justisie, het gesê 'n ondersoek na 'n moontlike terreursameswering is ure ná die aanval begin.
"Ek dink vanaand (Vrydag) aan diegene wat gewond is in die ontploffing in Lyon, hulle gesinne wat deur die geweld op hul geliefdes geraak is, asook die hele Lyon. Ons staan almal by julle," het Emmanuel Macron, die Franse president, gesê.
Die polisie is op soek na hierdie man. (Foto: Police nationale via Twitter)
Niemand het nog verantwoordelikheid vir die voorval, waarna Macron as 'n "aanval" verwys het, aanvaar nie. Veiligheid is intussen reeds in openbare plekke opgeskerp.
Die BBC berig die laaste keer wat 'n pakketbom in Frankryk ontplof het, was in 2007. Een persoon is dood en nog een beseer toe die toestel voor die gebou van 'n prokureursfirma in Parys ontplof het. Die aanvaller is nooit opgespoor nie.
Vuurwapen- en bomaanvalle deur Jihadi-groepe het sedert 2015 tot meer as 250 sterftes in Frankryk gelei. Die land bly op 'n hoë gereedheidsgrondslag en weermagpatrollies is 'n alledaagse gesig in Franse stede, ook Lyon.
Die wêreld in foto's – 24 Mei 2019
Parys is niks meer van romantiese stad nie…
Was onlangs vir drie weke in Europa (verskillende lande) en die aantal "uitlanders" het drasties toegeneem sedert my eerste besoek in 2016. Europa sal moet wakker skrik en vinnig ook!
Ja; as jy dit kan regkry om verby die kopbande en deur die dik swart baarde van die "moderne" franse te kan kyk…